**ZK/3-34/2023.**

**Határozat: 164-165**

**Rendelet: -**

**Jegyzőkönyv**

**Zalakaros Város Önkormányzata   
Képviselő-testülete**

**2023. október 17-én megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselő-testülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2023. október 17-én** 08,12 órai kezdettel megtartott **nyílt** üléséről.

Jelen vannak:

Novák Ferenc polgármester

Czimondor Nándor alpolgármester

Czirákiné Pakulár Judit képviselő

Kötő Attila képviselő

Magyarné Kovács Judit képviselő

Igazoltan távol:

Stégli János képviselő

Vlasicsn Dörgönye Márta képviselő

Tanácskozási joggal jelen vannak:

Horváth Attila jegyző

Torma László aljegyző

Horváthné Juhász Barbara pénzügyi osztályvezető

Rubecz Zoltán Róbert városfejlesztési osztályvezető

Bognár Ottó Péter településfejlesztési, hatósági és közbiztonsági referens

Bodor Johanna igazgatási ügyintéző, jegyzőkönyv-vezető

Novák Ferenc: Köszöntöm a megjelenteket. Megállapítom, hogy az ülés határozatképes, mivel 5 képviselő-testületi tag az ülésen jelen van.

Jegyzőkönyv-hitelesítőknek javaslom Czirákiné Pakulár Judit és Kötő Attila képviselőt.

Novák Ferenc: Kérem szavazzunk a jegyzőkönyv-hitelesítők személyéről!

*A képviselő-testület 5 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.*

Novák Ferenc: Tájékoztatom a képviselő-testületet a kiküldött meghívó 2 napirendi pontjáról.

*[A polgármester a meghívó szerinti napirendeket felolvasta.]*

Novák Ferenc: Szavazásra teszem fel a napirend elfogadására vonatkozó javaslatot.

*A Képviselő-testület 5 igen szavazattal, ellenszavazat és tartózkodás nélkül a napirendet az alábbiak szerint állapította meg:*

**Az elfogadásra került napirend:**

1. **Helyi Választási Bizottság tagjainak megválasztása**Előterjesztő: Novák Ferenc polgármester
2. **Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” tárgyú árajánlatkérésre beérkezett ajánlatok elbírálása, közbeszerzési eljárás indítása**

Előterjesztő: Novák Ferenc polgármester

**A napirend tárgyalása:**

1. **Helyi Választási Bizottság tagjainak megválasztása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Horváth Attila: Az ülés napirendi pontjainak összeállításakor kértem polgármester urat, hogy ezt a napirendet is tárgyalja meg a képviselő-testület, igaz a bizottság megválasztására vonatkozó döntés meghozatalára november 30-ig van lehetősége a testületnek, de minél előbb legyen meg a döntés. A helyi választási bizottság 3 tagja, akik korábban már részt vettek a bizottság munkájában, tapasztalatuk van, vállalták ezt a jelölést. A másik 2 tag nem vállalta a megbízást, ezért kell még 2 fő póttagot választani. Szóban teszem meg a javaslatot: Hunyadi Mátyás és Hunyadiné Bali Erzsébet, Zalakaros Hegyalja u. 24. szám alatti lakosok, akik elvállalnák a feladatot. A jelölt személyekkel kapcsolatosan kizáró ok nem merült fel.

Novák Ferenc: Hunyadiék korábban is vették részt más településen ilyen munkában.

Czirákiné Pakulár Judit: Fiatalabb személy nem volt?

Magyarné Kovács Judit: Fiatalítani kellene az utánpótlás miatt, de megszavazom. Miért kell házaspárt választani a bizottságba?

Czirákiné Pakulár Judit: Hány póttag lehet?

Horváth Attila: Kettőt mindenképpen kell választani a zökkenőmentes működéshez, de lehet három is.

Kötő Attila: Igaza van Czirákiné Juditnak, fiatalítani kellene a bizottságot. Lehet később is újabb jelöltet keresni és dönteni személyéről.

Horváth Attila: A választási bizottság tagjaira és póttagjaira tett HVI-vezetői indítványhoz módosító javaslat nem nyújtható be. Ha a póttagok házaspári kapcsolata zavaró körülmény, külön-külön szavazzanak róluk.

Novák Ferenc: Szavazásra teszem fel az alábbi határozati javaslat elfogadását:

Zalakaros Város Önkormányzat Képviselő-testülete a zalakarosi helyi választási bizottság tagjait az alábbiak szerint választja meg:

Tagok:

- Bazsó Ferencné 8749 Zalakaros, Csermely utca 14.

- Rédics László 8749 Zalakaros, Liget utca 26/c.

- Szörcsök Jánosné 8749 Zalakaros, Fő utca 49.

*A képviselő-testület 5 igen szavazattal, ellenszavazat és tartózkodás nélkül a javaslatot elfogadta.*

Novák Ferenc: Szavazásra teszem fel az alábbi határozati javaslat elfogadását:

Zalakaros Város Önkormányzat Képviselő-testülete a zalakarosi helyi választási bizottság póttagjának megválasztja Hunyadi Mátyás Zalakaros Hegyalja u. 24. személyét.

*A képviselő-testület 4 igen szavazattal, ellenszavazat nélkül és 1 tartózkodással a javaslatot elfogadta.*

Novák Ferenc: Szavazásra teszem fel az alábbi határozati javaslatot:

Zalakaros Város Önkormányzat Képviselő-testülete a zalakarosi helyi választási bizottság pót-tagjának megválasztja Hunyadiné Bali Erzsébet Zalakaros Hegyalja u. 24. személyét.

*A képviselő-testület 2 igen szavazattal, ellenszavazat nélkül és 3 tartózkodással a javaslatot nem fogadta el.*

*Az elhangzott döntések figyelembevételével a képviselő-testület az alábbi határozatot hozta:*

**Képviselő-testület 164/2023. (X.17.) számú határozata:**

**Zalakaros Város Önkormányzat Képviselő-testülete a zalakarosi helyi választási bizottság tagjait és póttagjait az alábbiak szerint választja meg:**

**Tagok:**

**- Bazsó Ferencné 8749 Zalakaros, Csermely utca 14.**

**- Rédics László 8749 Zalakaros, Liget utca 26/c.**

**- Szörcsök Jánosné 8749 Zalakaros, Fő utca 49.**

**Póttag:**

**- Hunyadi Mátyás 8749 Zalakaros, Hegyalja utca 24.**

1. **Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4   
    lakás „új tetőszerkezet építése és azbesztmentesítés” tárgyú árajánlatkérés-  
    re beérkezett ajánlatok elbírálása, közbeszerzési eljárás indítása**

Előterjesztő: Novák Ferenc polgármester

(Az előterjesztés a jegyzőkönyvhöz mellékelve.)

Novák Ferenc: Ez stratégiai kérdés, javaslatom, hogy mindenképpen csináljuk meg a beruházást, tanácsokat várok a források vonatkozásában, elsősorban Magyarné Judit képviselő asszonytól.

Magyarné Kovács Judit: Korábban az önkormányzat úgy döntött, hogy élve az áfatörvényben biztosított lehetőséggel, a lakóingatlannak nem minősülő ingatlanok bérbeadása tekintetében adókötelességet választott, így az ipari csarnok kiépítése, valamint a Fürdő Hotel felújítása kapcsán is visszaigényelhetővé vált az áfa. Az áfatörvény lehetővé teszi, hogy a lakóingatlannak minősülő ingatlanok tekintetében is adókötelességet válasszon az önkormányzat, ezt javaslom megtenni, és ebben az esetben a 17-20 millió forint áfa visszaigényelhető lenne.

Czimondor Nándor: Pénzügyi osztályvezető asszony egyetért vele?

Horváthné Juhász Barbara: Igen.

Kötő Attila: A kivitelezési munkák ütemezéséhez az iskolaszünetet is vegyük figyelembe.

Czimondor Nándor: Egyetértek. Mivel az évközi szünetek rövid ideig tartanak, inkább nyáron próbáljuk megoldani.

Novák Ferenc: Egyetértek ezzel, de megemlítem ismét, hogy a konyha feletti rész beázik, meg kellene oldani. Tudni kellene, hogy a munkálatai mennyibe kerülnének.

Magyarné Kovács Judit: Ha egyeztetsz a Tankerület vezetőivel – úgy tudom, a Tankerület bővíteni szeretné az iskolát a konyha felé –, erről is beszélj velük.

Novák Ferenc: Igen, meg fogom keresni őket. Már tárgyaltam erről. A tantermek mérete minimális az osztálylétszámhoz képest, rendkívül zsúfoltak. Az iskola felett 2 klubszoba van, lehet, hogy az segítene nekik.

Bognár Ottó Péter: Az ajánlatokban 110 nap, azaz 3-4 hónap van meghatározva a kivitelezés megvalósítására, ezért tényleg a nyári szünetre kellene időzíteni.

Czimondor Nándor: Érdeklődtem egy vállalkozónál, aki 1 hónapot mondott.

Czirákiné Pakulár Judit: Egyeztessük az iskolával a munkaterület átadásának időpontjáról. Lehet, hogy már június 1-jén fel tudnak vonulni, és akkor lehet augusztus 31. a végső határidő. Van rá 90 nap. Javaslom, a készre jelentés legyen július 31., a legvége meg augusztus 31. Ezt mind a közbeszerzési eljárásban rögzíteni kell.

Novák Ferenc: A lakóingatlanok bérbeadására vonatkozó „áfásítást” azonnal vezessük be, és a forrásokat ennek függvényében ki kell pótolni.

Magyarné Kovács Judit: Még 30 millió forintot kell hozzátenni.

Kötő Attila: Mindezt akkor, amikor már meglesz a közbeszerzési kiírás.

Magyarné Kovács Judit: Egyelőre arról döntsön a testület, hogy a becsült érték alapján a beruházás pénzügyi fedezetét a képviselő-testület biztosítani fogja.

Czirákiné Pakulár Judit: Felhívom a figyelmet, hogy a közbeszerzési ajánlattételi felhívás elfogadásakor dönteni kell a rendelkezésre álló fedezet maximális összegéről, mert ha csak arról nyilatkozik az önkormányzat, hogy a beruházás pénzügyi fedezetét biztosítja, akkor bármekkora összegű is a legkedvezőbb árajánlat, azt az önkormányzatnak el kell fogadnia. A közbeszerzési szakértő vonatkozásában a meghívotti kör hogyan alakul?

Bognár Ottó Péter: Azt kérte a képviselő-testület, hogy minél szélesebb körben küldjük ki az ajánlatokat.

Torma László: Köszönettel várjuk a képviselői javaslatokat, hogy mely vállalkozóktól kérjen ajánlatot az önkormányzat.

Novák Ferenc: Kérem szavazzunk az alábbi határozati javaslatról:

„Zalakaros Város Önkormányzat Képviselő-testülete

1. a Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” tárgyú ajánlattételi felhívást eredménytelenné, a Kanizsa BAU Kft. (8800 Nagykanizsa, Hunyadi u. 15), és a KONZULTAX MŰSZAKI ÉS SZOLGÁLTATÓ Kft. (8800 Nagykanizsa, Rozgonyi u. 10/A.) által benyújtott árajánlatokat érvénytelennek nyilvánítja;
2. úgy határoz, a Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” tárgyban közbeszerzési eljárást indít. A becsült érték alapján a beruházás pénzügyi fedezetét a Képviselő-testület biztosítani fogja;
3. egyetért azzal, hogy Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” kiviteli munkáira vonatkozó közbeszerzési eljárás lebonyolítására, a felelős akkreditált közbeszerzési szaktanácsadói feladatok ellátására közbeszerzési értékhatárt el nem érő ajánlattételi eljárást folytasson le;
4. felhatalmazza a polgármestert az ajánlatételi felhívás aláírására és kiküldésre;
5. a pénzügyi fedezet meghatározására a beérkezett ajánlatok ismeretében kerül sor;
6. felkéri a polgármestert, hogy a Nagykanizsai Tankerületi Központtal egyeztessen a munkák ütemezéséről;
7. úgy határoz, Zalakaros Város Önkormányzata az általános forgalmi adóról szóló 2007. évi CXXVII. törvény 88. § (1) bekezdése alapján a lakóingatlannak minősülő ingatlanok tekintetében is adókötelességet választ.”

*A képviselő-testület 5 igen szavazattal, ellenszavazat és tartózkodás nélkül a javaslatot elfogadta és az alábbi határozatot hozta:*

**Képviselő-testület 165/2023. (X.17.) számú határozata:**

**Zalakaros Város Önkormányzat Képviselő-testülete**

* + - 1. **a** **Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” tárgyú ajánlattételi felhívást eredménytelenné, a** **Kanizsa BAU Kft. (8800 Nagykanizsa, Hunyadi u. 15), és a** **KONZULTAX MŰSZAKI ÉS SZOLGÁLTATÓ Kft. (8800 Nagykanizsa, Rozgonyi u. 10/A.) által benyújtott árajánlatokat érvénytelennek nyilvánítja;**
      2. **úgy határoz, a Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” tárgyban közbeszerzési eljárást indít. A becsült érték alapján a beruházás pénzügyi fedezetét a Képviselő-testület biztosítani fogja;**
      3. **egyetért azzal, hogy Zalakaros, Liget u. 28. sz. alatti 773/1 hrsz-ú Móra Ferenc Iskola tetőtér 4 lakás „új tetőszerkezet építése és azbesztmentesítés” kiviteli munkáira vonatkozó közbeszerzési eljárás lebonyolítására, a felelős akkreditált közbeszerzési szaktanácsadói feladatok ellátására közbeszerzési értékhatárt el nem érő ajánlattételi eljárást folytasson le;**
      4. **felhatalmazza a polgármestert az ajánlatételi felhívás aláírására és kiküldésre;**
      5. **a pénzügyi fedezet meghatározására a beérkezett ajánlatok ismeretében kerül sor;**
      6. **felkéri a polgármestert, hogy a Nagykanizsai Tankerületi Központtal egyeztessen a munkák ütemezéséről;**
      7. **úgy határoz, Zalakaros Város Önkormányzata az általános forgalmi adóról szóló 2007. évi CXXVII. törvény 88. § (1) bekezdése alapján a lakóingatlannak minősülő ingatlanok tekintetében is adókötelességet választ.**

Határidő: 2023. október 18.

Felelős: Novák Ferenc polgármester

Novák Ferenc: Október 23-án 17,00 órakor lesz az ünnepség az iskola előtt, melyen alpolgármester úr mond ünnepi beszédet, november 01-jén pedig a Hősök emlékművénél lesz koszorúzás.

Mivel a nyílt ülésen tárgyalandó napirend nem volt, megköszönöm a részvételt és az ülést 08,59 órakor bezárom.

Kmft.

Novák Ferenc  Horváth Attila

polgármester jegyző

Czirákiné Pakulár Judit Kötő Attila

jegyzőkönyv hitelesítő jegyzőkönyv hitelesítő